钦定古今图书集成/理学汇编/文学典/第150卷 > 《徐师曾文体明辩》 > 《跋王荆公进邺侯遗事奏槁》前人
## 钦定古今图书集成/理学汇编/文学典/第150卷 > 《徐师曾文体明辩》 > 《跋王荆公进邺侯遗事奏槁》前人

先君子少喜学荆公书，每访其迹，晚得此槁以校集
本，小有不同，意此为未定也。熹常恨不晓写进《李邺
侯传》，于宇文泰、苏绰事何所预，而独爱其纸尾三行，
语气凌厉，笔势低昂，尚有以见其跨越古今、斡旋宇
宙之意，疑此非小故也。后读《熙宁奏对日录》，乃得其
说如此，甚矣，神宗之有志而公之得君也。然其后募
兵之费竟不能损，而保甲之扰遍天下，则所谓“定计
数于前，必事功于后”者，果何如哉？因抄《日录》、家传本
语以附于后，览者有考焉。